ใครเป็นเจ้าของ Cocomax?
น้ำมะพร้าวทั้งหอม อร่อย และมีประโยชน์ แต่มะพร้าวสดบางช่วงก็มีราคาสูง และการดื่มน้ำมะพร้าวจากลูกก็ไม่ค่อยสะดวก หลายคนอาจเลือกดื่มน้ำมะพร้าว 100% บรรจุขวด เพราะได้มาตรฐานและสะดวกกว่า แบรนด์แรกที่ทำน้ำมะพร้าวสด 100% ในประเทศไทย คือ Cocomax หลายคนคงเห็นหรือได้ยินสโลแกน “Cocomax 1 ขวด เท่ากับมะพร้าว 1 ลูกครึ่ง” หลายคนดื่ม Cocomax เป็นประจำ แต่เคยสังสัยมั้ยว่าใครคือเจ้าของ Cocomax?
26 ธ.ค. 2560

ใครเป็นเจ้าของ Cocomax? / โดย ลงทุนแมน
น้ำมะพร้าวทั้งหอม อร่อย และมีประโยชน์
แต่มะพร้าวสดบางช่วงก็มีราคาสูง และการดื่มน้ำมะพร้าวจากลูกก็ไม่ค่อยสะดวก
หลายคนอาจเลือกดื่มน้ำมะพร้าว 100% บรรจุขวด เพราะได้มาตรฐานและสะดวกกว่า
แบรนด์แรกที่ทำน้ำมะพร้าวสด 100% ในประเทศไทย คือ Cocomax
หลายคนคงเห็นหรือได้ยินสโลแกน “Cocomax 1 ขวด เท่ากับมะพร้าว 1 ลูกครึ่ง”
หลายคนดื่ม Cocomax เป็นประจำ
แต่เคยสังสัยไหมว่าใครคือเจ้าของ Cocomax?
บริษัทผู้ผลิต Cocomax มีชื่อว่า เอเซียติค อุตสาหกรรมเกษตร จำกัด
ชื่อฟังดูคล้ายๆ กับ ASIATIQUE แลนด์มาร์คริมแม่น้ำเจ้าพระยา ในเครือ TCC Land ของคุณเจริญ ผู้คร่ำหวอดในธุรกิจเครื่องดื่ม
ชื่อคล้ายกัน แต่เป็นคนละบริษัทกัน
เอเซียติค อุตสาหกรรมเกษตร ไม่ได้เป็นของตระกูลสิริวัฒนภักดี แต่เป็นของตระกูลวิสุทธิไกรสีห์
คุณวิจัย วิสุทธิไกรสีห์เป็นผู้ก่อตั้งบริษัทเอเซียติค อุตสาหกรรมเกษตรตั้งแต่ 4 ตุลาคม 2536 ทำธุรกิจส่งออกผลิตภัณฑ์มะพร้าวมายาวนานกว่า 24 ปี
มีลูกค้าถึง 77 ประเทศทั่วโลก ใช้มะพร้าวถึงวันละ 200,000 ลูก หรือปีละมากกว่า 60,000,000 ล้านลูก
ปัจจุบันผู้รับไม้ต่อจากคุณวิจัย คือคุณณัฐพล วิสุทธิไกรสีห์ ลูกชายคนโต
แล้วเอเซียติคเริ่มขาย Cocomax เมื่อไหร่?
Cocomax ในรูปแบบน้ำมะพร้าวบรรจุขวด 100% ถูกผลิตขึ้นครั้งแรกในปี 2555
แต่ Cocomax ไม่ได้ขายในประเทศไทยเป็นที่แรก
อาจเพราะในช่วงนั้นคนไทยยังชื่นชอบการดื่มมะพร้าวสดมากกว่า คุณณัฐพลจึงส่ง Cocomax ไปขายที่สิงคโปร์ ซึ่งหามะพร้าวสดทานได้ยากกว่าในประเทศไทย
ผลปรากฏว่าได้รับการตอบรับที่ดี รสชาติโดนใจชาวสิงคโปร์ ทำให้ Cocomax ขายดีมาก
ใครเคยไปเที่ยวสิงคโปร์คงเคยสังเกตเห็นว่ามี Cocomax ขายอยู่หลากหลายที่ ทั้งในห้างสรรพสินค้า ไปจนถึงร้านค้าโชห่วยเล็กๆ ริมถนน
เมื่อประสบความสำเร็จที่สิงคโปร์ และกระแสใส่ใจสุขภาพในไทยเริ่มบูมขึ้น คุณณัฐพลจึงตัดสินใจนำ Cocomax กลับมาทำตลาดในประเทศไทยเมื่อกลางปี 2558
ในปี 2559 ส่วนแบ่งตลาดของ Cocomax ในกลุ่มน้ำผลไม้พรีเมียมทุกชนิดก็สูงถึง 9%
ตลาดน้ำผลไม้พรีเมียมในปี 2559 มีมูลค่า 4,802 ล้านบาท
ทำมาแค่ปีเดียวยอดขายของ Cocomax สูงกว่า 400 ล้านบาท
มาลองดูส่วนแบ่งตลาดของน้ำผลไม้พรีเมียมในปี 2559
อันดับ 1 Tipco 28%
อันดับ 2 Malee 22%
อันดับ 3 Doi Kham 20%
อันดับ 4 Unif 13%
อันดับ 5 Cocomax 9%
Cocomax มียอดขายประมาณ 432 ล้านบาท ในขณะที่ Unif มียอดขายประมาณ 624 ล้านบาท
แต่ Cocomax ขายน้ำมะพร้าวเพียงอย่างเดียวมาประมาณ 1 ปี ในขณะที่ Unif ขายน้ำผลไม้หลายชนิดตั้งแต่ปี 2540
มาลองดูรายได้ และกำไรของ Cocomax กันบ้าง
ปี 2557 รายได้ 1,790 ล้านบาท กำไร 123.9 ล้านบาท
ปี 2558 รายได้ 2,040 ล้านบาท กำไร 97.5 ล้านบาท
ปี 2559 รายได้ 2,659 ล้านบาท กำไร 84.9 ล้านบาท
แม้ว่ายอดขายของ Cocomax จะเติบโตสูงมาก แต่กำไรลดลง อาจมาจากการแข่งขันในตลาดน้ำมะพร้าวที่ดุเดือดขึ้นในช่วง 1-2 ปีที่ผ่านมา
บริษัทที่รับจ้างผลิต Cocomax ให้กับเอเชียติคฯ คือบริษัทโตโย ไซกัน ของเครือสหพัฒน์
หลังจาก Cocomax ประสบความสำเร็จ บริษัท Malee ก็ว่าจ้างให้ โตโย ไซกัน ผลิตน้ำมะพร้าวบรรจุขวดตรา Malee มาขายแข่งกับ Cocomax บ้าง
และนอกจาก Malee แล้วยังมีน้ำมะพร้าว 100% อีกหลายแบรนด์ทั้ง If, Tipco, UFC และ FOCO
แค่ประมาณ 1 ปีเศษ มีคนเข้ามาขายน้ำมะพร้าวแข่งมากกว่า 5 แบรนด์
ผลสรุปก็เลยซัดกันนัวเนียไปหมด ในที่สุดคงต้องมีบางรายอยู่ไม่ได้
เรื่องราวของ Cocomax มี 2 ประเด็นที่น่าสนใจ
เรื่องแรกคือการมองหาโอกาสที่อยู่ใกล้ตัว ใครจะไปคิดว่าไอเดียการนำน้ำมะพร้าวที่ทุกคนชอบดื่ม มาบรรจุลงขวดจะทำรายได้มากกว่า 400 ล้านบาทตั้งแต่ปีแรก
โอกาสทางธุรกิจที่ดีไม่จำเป็นจะต้องเป็นธุรกิจเปลี่ยนโลก และไม่จำเป็นต้องเกี่ยวข้องกับเทคโนโลยี หรืออินเตอร์เน็ต
แต่อาจเป็นสิ่งที่เราถนัดและอยู่ใกล้ๆ ตัวเรา อย่างที่ Cocomax เริ่มขายน้ำมะพร้าว เพราะมีความเชี่ยวชาญในธุรกิจส่งออกมะพร้าวมากว่า 20 ปี
เรื่องที่สองคือธุรกิจในอุตสาหกรรมที่เติบโตดี อาจไม่ได้น่าสนใจเสมอไป
หากมีการแข่งขันรุนแรง หรือคู่แข่งเข้ามาเลียนแบบได้ง่าย
อุตสาหกรรมอาจจะเติบโตดี แต่กำไรบริษัทอาจไม่ได้เติบโตดีในแบบเดียวกันก็ได้..
----------------------
อ่านน้ำผลไม้อื่นๆ เช่น น้ำผลไม้ดอยคำ และ อีกหลายเรื่องย้อนหลัง ได้ที่ APP ลงทุนแมน โหลดฟรี 
----------------------
Reference
-
-
-Oppday Malee 59Q4